Martin Henriksen (DF), 2008-04-10:
Jeg synes, det er væsentligt at slå fast, at når vi har den her diskussion i dag, har det sådan set forbindelse med den sag, der har været om de to tunesere, hvor efterretningstjenesten gik ind og vurderede, at de simpelt hen var til fare for statens sikkerhed.
Det er jo på den baggrund, vi har den her diskussion i dag.
Jeg synes, det er væsentligt at kigge lidt tilbage og se på, hvad det, vi diskuterer her i dag, egentlig bygger på.
For det var jo sådan, at efter den 11. september 2001 kom der en FN-resolution, der sagde, at det her var et område, man måtte tage højde for, at det her var et område, som man blev nødt til at gøre noget ved.
Bl.a. på baggrund af den FN-resolution kom der et lovforslag, som S og R også stemte for.
Nu kan jeg forstå, at Socialdemokratiet er forholdsvis klar i mælet i dag, og det synes jeg er positivt, men det er jo underligt at høre Det Radikale Venstre, som stemte for den lovgivning, som vi forsøger at administrere efter i dag, stå her i dag og sige, at det ganske enkelt ikke fungerer.
Hvis frygten er, at vi skulle være i strid med internationale konventioner, må man jo bare sige, at det bygger på en FN-resolution, og at vi også kan finde en protokol fra f.eks. Europarådet, som klart siger, at hvis en person er til fare for statens sikkerhed, er der også mulighed for, at man kan udvise vedkommende, sådan som der er lagt op til i den lovgivning, som ligger her, og som vi forsøger at administrere på en fornuftig måde.
Så hvis frygten og bekymringen er, at vi ikke overholder internationale konventioner, er det jo en frygt, der er ubegrundet.
Derfor bør det ikke være et argument for, at man ikke kan gennemføre de her administrative udvisninger.
Det er jo også sådan, at f.eks. England er gået ind og har lavet nogle aftaler med nogle lande, som siger, at hvis England udviser nogle personer til de lande, skal landene garantere over for England, at de personer f.eks. ikke bliver udsat for tortur og andre lignende ting, som man selvfølgelig ikke kan acceptere.
Danmark bør selvfølgelig kunne kigge på de lande, der har gode erfaringer på de her områder og så gøre de samme ting.
Selvfølgelig kan Danmark gøre det.
Derfor synes jeg, at det er helt afgørende, at vi i den her diskussion gør os klart, at det her ikke bør være en diskussion, der går på statens sikkerhed kontra den enkeltes retssikkerhed, for hvad er det for nogle personer, vi taler om her?
Det er ikke danske statsborgere.
Og som det også har været sagt tidligere i dag, skal det selvfølgelig være sådan, at hvis man er her i landet, men ikke er dansk statsborger, og hvis man af de danske myndigheder og dermed af det danske folk har fået lov til at opholde sig i Danmark, men så forbryder sig mod den tillid, som er blev vist, og efterretningstjenesten efterfølgende vurderer, at man er til fare for statens sikkerhed, skal der selvfølgelig være mulighed for, at vi kan slippe af med de mennesker.
Problemet er jo i dag, at hvis ikke vi kan få udvist de her to tunesere, som jo er baggrunden for den her diskussion, risikerer vi, at de kommer til at være her på tålt ophold, og så vil resultatet af det blive, at personer, som vores efterretningstjeneste har vurderet er til fare for statens sikkerhed, kan gå frit omkring i det danske samfund.
Til de personer og de partier, som har en laissez faire-indstilling til det her - for det er jo i realiteten det, som de siger er i orden - siger vi fra Dansk Folkepartis side, at vi helt klart mener, at det simpelt hen ikke er i orden.
Vi skal simpelt hen ikke finde os i, at de her personer går rundt.
Derfor synes vi, det er fornuftigt, at man nedsætter en arbejdsgruppe, der kan kigge på, hvordan man kan gøre det her mere effektivt.
Det ville også være fornuftigt, hvis den her arbejdsgruppe gik ind og kiggede på, hvordan man i andre lande implementerer de her ting, så vi kan sikre, at folk, der udgør en fare for statens sikkerhed, selvfølgelig kommer derhen, hvor de skal være, og det skal selvfølgelig ikke være i Danmark.
Jeg synes også, der er nogle partier, som bliver udstillet lidt i den her debat.
Nu har SF godt nok ikke været på talerstolen endnu, men jeg har da forstået på SF's ordfører, at det her med, at der er lagt op til administrative udvisninger, er et problem.
Så kan man ikke lade være med at studse lidt over, at hr. Villy Søvndal, formanden for SF, for ikke så lang tid siden sagde, at Hizb-ut-Tahrir skulle gå ad helvede til.
Jeg ved ikke rigtig, om man i SF der har tænkt sig at lægge op til administrative udvisninger, eller om man overhovedet bare vil gå så langt som til at forbyde Hizb-ut-Tahrir.
Det tror jeg sådan set ikke, men det siger jo lidt om Hizb-ut-Tahrir.
Der er nogle partier, som fuldstændig udstiller deres dobbeltmoral og deres hykleri på det her område, partier, der har stemt for den lovgivning, som vi administrerer efter i dag, partier, der i pressen puster sig op og siger, at der er nogle problemer, vi skal tage alvorligt her, og nogle ting, vi virkelig skal have håndteret.
Når vi så kommer ned i Folketingssalen, har de overhovedet ingenting at have det i.
Det synes jeg simpelt hen er pinligt, og det taler for sig selv.
Jeg synes, det er væsentligt at slå fast, at de personer er blevet vurderet til at være en fare for statens sikkerhed, og derfor skal de selvfølgelig udvises af Danmark.
Og kan de ikke udvises af Danmark, må målet være, at de kommer bag tremmer.